
Temeljem članka 55a. stavak 2. točke 2. i 10. Statuta Osječko-baranjske županije ("Županijski glasnik" broj 2/95., 2/97., 3/99., 3/01., 8/01., 9/03., 13/05., 2/06., 5/09., 16/09., 2/13., 4/18., 2/20. i 2/21.), članka 8. Odluke o financiranju programa i projekata udruga od interesa za opće dobro u Osječko-baranjskoj županiji ("Županijski glasnik" broj 11/21.) i Plana dodjele potpora iz Proračuna Osječko-baranjske županije u 2024. godini ("Županijski glasnik" broj 14/23.), Zamjenik župana koji obnaša dužnost župana Osječko-baranjske županije objavljuje
J A V N I   P O Z I V

za financiranje programa i projekata 
udruga od interesa za opće dobro u 
Osječko-baranjskoj županiji iz sredstava

Proračuna Osječko-baranjske županije za 2024. godinu

I. 
Predmet Javnog poziva

Predmet ovoga Javnog poziva je podnošenje prijave za financiranje programa i projekata (u daljnjem tekstu: programi) udruga od interesa za opće dobro u Osječko-baranjskoj županiji (u daljnjem tekstu: Županija) iz sredstava Proračuna Osječko-baranjske županije za 2024. godinu. 

Temeljem ovoga Javnog poziva bit će financirani programi udruga od interesa za opće dobro u Osječko-baranjskoj županiji čija namjena odgovara uvjetima ovoga Javnog poziva.

Programi udruga od interesa za opće dobro smatraju se zaokruženi i tematski jasno određeni skup aktivnosti koje su u skladu s vrednotama propisanim Ustavom Republike Hrvatske, te čije provođenje kroz dugoročni ili vremenski ograničeni rok djelovanja daje vidljivu dodanu društvenu vrijednost kojom se podiže kvaliteta života pojedinca i unaprjeđuje razvoj društvene zajednice, zadovoljavaju javne potrebe na području Županije odnosno postižu ciljevi utvrđeni Poveljom o suradnji Osječko-baranjske županije i građanskih udruga. 

Javnim pozivom za financiranje programa i projekata udruga od interesa za opće dobro u Osječko-baranjskoj županiji iz sredstava Proračuna Osječko-baranjske županije za 2024. godinu, provodi se postupak dodjele namjenskih nepovratnih financijskih sredstva za financiranje programa i projekata udruga u Osječko-baranjskoj županiji, a iz prioritetnih područja financiranja sukladno Odluci o financiranju programa i projekata udruga od interesa za opće dobro u Osječko-baranjskoj županiji, odnosno iz područja zdravlja i zaštite okoliša, iz područja socijalne skrbi, humanitarnih i karitativnih djelatnosti, iz područja građanskih inicijativa, ljudskih prava i sloboda, iz područja djelovanja braniteljskih udruga proizišlih iz Domovinskog rata te iz područja rada s djecom i mladima.

II.
Opći uvjeti za podnošenje prijava

Pravo prijave za financiranje programa i projekata ima udruga koja ispunjava sljedeće uvjete:

-
da je registrirana kao udruga u službenom registru, odnosno kao ustrojstveni oblik udruge sa svojstvom pravne osobe,
-
da se projekt provodi na području Županije ili da u projektu sudjeluju udruge čije je registrirano sjedište na području Županije,

-
da svojim radom promiče temeljne vrijednosti i načela djelovanja sukladno Povelji o suradnji Osječko-baranjske županije i građanskih udruga, 

-
da svoj rad temelji na potrebama zajednice prema načelima djelovanja za opće dobro, 

-
da vodi transparentno financijsko poslovanje, 

-
da uredno ispunjava obveze plaćanja poreza i doprinosa te druga davanja prema Državnom i Županijskom proračunu i 

-
da uredno ispunjava obveze iz svih prethodno odobrenih sredstava te je podnijela izvješće o izvršenju programa sufinanciranog sredstvima Županijskog proračuna u prethodnom razdoblju. 

III.
Kriteriji vrednovanja programa

U skladu s Odlukom o financiranju programa i projekata udruga od interesa za opće dobro u Osječko-baranjskoj županiji, temeljni kriterij za odobravanje potpora predstavljaju ciljevi utvrđeni županijskim aktom strateškog planiranja i njegovim provedbenim dokumentima te namjene i kriteriji financiranja djelatnosti utvrđeni odgovarajućim godišnjim programima javnih potreba koje donosi Skupština Županije.

U postupku odobravanja potpora ocjenjuje se kvaliteta i značenje prijavljenog programa/projekta, njihova realnost te institucionalna osposobljenost prijavitelja za njihovu provedbu, a osobito:

· doprinos programa/projekta ostvarivanju vizije i strateških ciljeva razvoja Županije utvrđenih županijskim aktom strateškog planiranja,

· doprinos programa/projekta ostvarivanju programa zadovoljavanja javnih potreba u području na koje se program odnosi,

· doprinos programa/projekta ostvarivanju ciljeva utvrđenih Poveljom o suradnji Osječko-baranjske županije i građanskih udruga,

· broj sudionika obuhvaćenih provedbom programa/projekta,

· širina teritorijalnog obuhvata,

· realnost i ostvarivost planiranog programa/projekta,

· održivost programa/projekta,

· odnos troškova i planiranog učinka programa/projekta,

· plan osiguranja sredstava za provedbu programa/projekta,

· sposobnost udruge za provedbu i upravljanje planiranim programom/projektom i
· prijašnje iskustvo u djelovanju udruge.

Temeljno mjerilo za odobravanje sredstava predstavlja stupanj značaja programa za Županiju u odnosu na sredstva potrebna za ostvarivanje tog programa.

IV. 
Financijska sredstava

Za financiranje prioritetnih područja koja su predmet ovoga Javnog poziva raspoloživa su sredstva kroz sljedeće programe:

	Rbr.
	Namjena
	Raspoloživi iznos sredstava u eurima
	Mogući iznos potpore u eurima

	1.
	Skrb o umirovljenicima i kvaliteta života starih osoba
	9.290,00
	do 660,00

	2.
	Programi za Rome i unaprjeđenje položaja djece pripadnika Romske nacionalne manjine
	5.310,00
	do 1.320,00

	3.
	Sufinanciranje troškova stambenih zajednica za mlade
	6.640,00
	do 3.980,00

	4.
	Sufinanciranje projekata socijalnih samoposluga 
	13.270,00
	do 3.980,00

	5.
	Radna okupacija osoba s intelektualnim poteškoćama
	3.980,00
	do 3.980,00

	6.
	Psihosocijalna podrška obiteljima djece i  djeci oboljeloj od malignih bolesti
	6.640,00
	do 6.630,00

	7.
	Razvoj civilnog društva u području socijalne skrbi
	26.550,00
	do 2.650,00

	8.
	Financiranje programskih aktivnosti braniteljskih udruga
	58.090,00
	do 5.310,00

	9.
	Za financiranje/sufinanciranje programa i projekta civilnih udruga iz područja zaštite zdravlja i okoliša
	26.540,00
	do 2.650,00

	10.
	Za programe i projekte iz područja građanskih inicijativa, ljudskih prava i sloboda
	23.890,00
	do 664,00

	
	UKUPNO
	180.200,00
	


Iz sredstava Proračuna Županije temeljem ovoga Javnog poziva udruzi se mogu odobriti sredstva za jedan program ili projekt.

Neće se sufinancirati programi/projekti udruga koji se financiraju po posebnim zakonima, koji se u cijelosti financiraju iz drugih javnih izvora, odnosno na koje se ne primjenjuje Zakon o udrugama.

V.
Dokumentacija

Dokumentaciju je potrebno dostaviti u izvorniku elektroničkim putem kako slijedi:
1. obrazac opisa programa/projekta (Ud1) potpisan i ovjeren pečatom od strane ovlaštene osobe podnositelja zahtjeva (za udruge koje su obvezne primjenjivati pečat sukladno statutu),

2. obrazac proračuna programa/projekta (Ud2) potpisan i ovjeren pečatom od strane ovlaštene osobe podnositelja zahtjeva (za udruge koje su obvezne primjenjivati pečat sukladno statutu),
3. dokaz o registraciji udruge, odnosno njezinog ustrojstvenog oblika sa svojstvom pravne osobe,

4. uvjerenje nadležne porezne uprave da podnositelj prijave uredno ispunjava obveze plaćanja poreza i doprinosa i drugih davanja prema Državnom proračunu (ne starije od mjesec dana od dana objave Javnog poziva),

5. opisno godišnje izvješće o radu (za prethodnu godinu u word dokumentu),

6. propisani financijski izvještaj za prethodnu godinu (FINA izvještaj),

7. uvjerenje nadležnog suda da se ne vodi kazneni postupak protiv osobe ovlaštene za zastupanje udruge i voditelja programa/projekta (potrebno dostaviti najkasnije prije potpisivanja ugovora o financiranju programa/projekta). Ukoliko udruga ima više osoba ovlaštenih za zastupanje potrebno je dostaviti uvjerenja za sve osobe ovlaštene za zastupanje,

8. odobrenje nadležnog tijela za pružanje stalne humanitarne pomoći ili provođenje humanitarne akcije ukoliko udruga prijavljuje program/projekt u okviru kojeg traži sredstva za financiranje materijalnih davanja (samo za prijave programa/projekta na prioritetno područje 4. Sufinanciranje projekata socijalnih samoposluga).

Nadležno upravno tijelo Županije izvršit će provjeru urednog ispunjavanja obveza podnositelja prijave za financiranje programa/projekta prema Županijskom proračunu.

Iznimno, davatelj sredstava može tražiti statut udruge i druge dokaze vezane uz provedbu programa/projekta prijavljenog na Javni poziv.

Udruga koja ne ispunjava propisane uvjete natječaja može u roku od 8 dana od primitka pisane obavijesti uložiti prigovor na odluku Povjerenstva za potpore udrugama o prijavama koje će biti upućene na stručno ocjenjivanje. O prigovoru odlučuje Župan u roku od 8 dana od primitka prigovora.

VI. 
Podnošenje prijave

Ovaj Javni poziv se objavljuje na internetskoj stranici Županije: www.obz.hr, a obavijest o objavi poziva u "Glasu Slavonije".

Prijava se podnosi isključivo u elektroničkom obliku putem online servisa koji se nalazi na internetskim stranicama Osječko-baranjske županije www.obz.hr, link: https://e-usluge.zio.hr/obz.

Uz prijavu se sa ostalom propisanom dokumentacijom iz točke V. Javnog poziva elektronički prilažu popunjeni te potpisani i pečatom ovjereni obrasci (za udruge koje su obvezne primjenjivati pečat sukladno statutu) koji se smatraju izvornikom.

Natječajna dokumentacija s Uputama za prijavitelje dostupna je na internetskoj stranici Osječko-baranjske županije www.obz.hr.

Podnositelji prijave svoj program/projekt moraju prijaviti na propisanim obrascima u elektroničkom obliku i sukladno Uputama za prijavitelje na Javni poziv koje su sastavni dio natječajne dokumentacije. 
Podnositelji prijave moraju putem online servisa upisati sve tražene podatke. 

Radi kontrole prijava podnesenih putem online servisa, podnositelji prijave davatelju financijskih sredstava dostaviti će jedan tiskani potpisani i pečatom ovjereni (za udruge koje su obvezne primjenjivati pečat sukladno statutu) Obrazac opisa programa/projekta (Ud1) i Obrazac proračuna programa/projekta (Ud2) i to:
-
za programska područja 1. - 9. iz točke IV. Javnog poziva - n/r Martine Pejić, Kapucinska 40/I, Osijek i
-
za programsko područje 10. iz točke IV. Javnog poziva - n/r Mandine Kljenak, Trg Lava Mirskog 3a, Osijek.
Sva pitanja vezana uz Javni poziv mogu se postaviti elektroničkim putem, slanjem upita na sljedeće adrese najkasnije do 21. veljače 2024. godine:
-
za programska područja 1. - 9. iz točke IV. Javnog poziva na: martina.pejic@obz.hr i
-
za programsko područje 10. iz točke IV. Javnog poziva na: mandina.kljenak@obz.hr.
Odgovori na postavljena pitanja biti će objavljeni na web stranici Osječko-baranjske županije u roku od 7 dana od zaprimanja upita na sljedećem linku http://www.obz.hr/index.php/udruge.
Prijave se mogu podnijeti do 1. ožujka 2024. godine.

Sve nepotpune, nepravovremene, neovjerene, nepotpisane prijave kao i prijave popunjene rukom koje nisu dostavljene na propisanim obrascima i na propisan način odnosno prijave podnesene protivno uvjetima iz ovoga Javnog poziva neće biti razmatrane.

VII. 
Odlučivanje o prijavi

O dodjeli potpore odlučuje Župan na prijedlog Povjerenstva donošenjem godišnjeg plana financiranja programskih aktivnosti udruga u okviru sredstava osiguranih Županijskim proračunom za tekuću godinu za tu namjenu.

Planom se utvrđuju udruge kojima su potpore odobrene, programi odnosno projekti za čije financiranje se odobravaju sredstva te iznos odobrenih sredstava.

Plan će biti objavljen na internetskim stranicama Županije najkasnije u roku od 15 dana od dana njegova donošenja. 

Podnositelj prijave čiji je program/projekt prihvaćen za financiranje obavještava se o rezultatima dodjele potpora javnom objavom, a podnositelj prijave čiji program/projekt nije prihvaćen za financiranje obavještava se putem elektroničke pošte u roku od 8 radnih dana od dana donošenja odluke o dodjeli potpora. Obavijest se smatra dostavljenom u trenutku zaprimanja na poslužitelju primatelja.

Podnositelj prijave na javni poziv može uložiti prigovor na odluku o dodjeli potpora u roku od 8 radnih dana od dana javne objave iste, odnosno od primitka pisane obavijesti. O podnesenom prigovoru odlučuje Župan u roku od 8 dana od dana primitka prigovora. 

VIII. 
Ugovor o financiranju programa/projekta

S korisnikom potpore zaključuje se ugovor. Ugovorom se uređuju međusobna prava i obveze Korisnika i Županije. Korisnik potpore može potpisati ugovor najkasnije do 30. lipnja 2024. godine.
Prije potpisivanja ugovora, Korisnik je obvezan Županiji dostaviti uvjerenje nadležnog suda da se ne vodi kazneni postupak protiv osobe ovlaštene za zastupanje udruge i voditelja programa/projekta, ne starije od 6 mjeseci, obrazac izjave o nepostojanju dvostrukog financiranja i privolu za prikupljanje osobnih podataka.

Temeljem sklopljenog ugovora korisnici potpore obvezni su elektroničkim putem na adresu elektroničke pošte: udruge@obz.hr i/ili poštom odnosno osobno na adresu Osječko-baranjska županija, Pisarnica, Županijska 4, Osijek izvijestiti davatelja potpore o njezinom korištenju podnošenjem opisnog i financijskog izvješća (Obrazac opisnog izvješća i Obrazac financijskog izvješća) te o vrednovanju provedenog programa ili projekta (Obrazac vrednovanja programa/projekta) prema propisanim obrascima. 

Izvješćima se prilažu, ukoliko je to ugovorom o potpori predviđeno, odnosno mogu se priložiti i prateći dokumenti i odgovarajući prilozi proistekli iz aktivnosti financiranog projekta ili programa. 

